Diari Oficial de la Generalitat Valenciana


Sumari del DOGV 3761, del 31-05-2000 (2000/4369)

ORDRE de 19 de maig de 2000, de la Conselleria d'Economia i Hisenda, per la qual es regulen els suports a la inversió productiva per a l'exercici 2000 (SMQ 6524).
------------------------------------------------------------------------------------------------------------------------------------------------------------------

### Dades del document

Número de DOGV
:   3761

Data del DOGV
:   31-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4369


Data del document
:   19-05-2000

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

 Descriptors 

:   * ajuda a la inversió
    * legislació
    * suport econòmic
    * inversió

ORDRE de 19 de maig de 2000, de la Conselleria d'Economia i Hisenda, per la qual es regulen els suports a la inversió productiva per a l'exercici 2000 (ZOS 2203). [2000/X4369]
  
L'exigència de millora de la productivitat de les empreses valencianes dins del marc en què es desenrotllen, amb l'objectiu de mantenir i incrementar la competitivitat en uns mercats cada vegada més internacionalitzats, obliga a la realització d'esforços en les distintes àrees tecnològiques lligades a la producció i a l'obertura i consolidació de nous mercats com a base dinamitzadora de la seua activitat.
  
La dimensió que caracteritza el teixit empresarial en l'àmbit de la nostra Comunitat, el caràcter familiar del seu accionariat i gestió així com l'entorn financer en què es desenrotllen, aconsella el disseny i la instrumentació d'actuacions encaminades a incentivar les decisions d'inversió en l'aparell productiu, per tal de consolidar la fase actual de creixement econòmic.
  
La Generalitat Valenciana considera que el desenvolupament econòmic de la comunitat autònoma requereix l'ampliació, la millora i la modernització de les estructures productives de les empreses existents, així com el desenvolupament d'altres noves en els diferents sectors de l'economia, que propicien la creació d'ocupació. Així mateix, la globalització dels mercats ha d'induir les empreses de la Comunitat a la internacionalització de la seua activitat.
  
L'Institut Valencià de Finances té com a missió contribuir al desenvolupament equilibrat i estable de l'economia valenciana, facilitant préstecs a llarg termini per a finançar projectes d'inversió en capital que promoguen el desenvolupament econòmic, la modernització i reconversió d'empreses o la creació de noves, activitats necessàries per a l'evolució positiva de la nostra Comunitat, actuant sempre de forma complementària a l'oferta del sistema financer.
  
Des de la seua creació, s'ha vist provada l'eficàcia de les operacions de préstec formalitzades per l'Institut, per a la creació de llocs de treball estables, conseqüència de les inversions productives escomeses per les empreses beneficiàries.
  
Un dels objectius de l'Institut Valencià de Finances és propiciar que les entitats financeres atenguen la demanda de finançament a llarg termini de les empreses valencianes. Per aquest motiu i perquè, en ocasions, a causa de la dimensió dels projectes d'inversió, l'Institut per si sol no pot assumir la totalitat del finançament, aquest es comparteix amb entitats financeres, a través de diversos mecanismes.
  
La Llei de Pressupostos de la Generalitat Valenciana per a l'any 2000, recull un Pla de Suport Empresarial, una de les línies del qual, denominada d'incentius a la inversió productiva, tracta de minorar el cost de les operacions creditícies d'empreses destinades a la inversió en actius fixos. A fi que l'actual programa tinga continuïtat amb el desenrotllat durant 1999, s'estableix l'aplicació de les subvencions a les operacions formalitzades a partir de la data d'acabament del pla anterior.
  
D'altra banda, un conjunt de sol·licituds de subvenció per a operacions formalitzades durant el passat exercici, regulades en l'Ordre de 8 de març de 1999, de la Conselleria d'Economia, Hisenda i Administració Pública, per la qual es regulen els suports a la inversió productiva, no pogueren ser ateses o ho foren parcialment per raons pressupostàries, entenent que per a complir els compromisos adquirits i no defraudar les expectatives de les empreses sol·licitants, han de cobrir-se a càrrec de les dotacions pressupostàries de 2000, del programa i línia abans esmentats, la qual cosa es recull en les disposicions transitòries.
  
Així mateix, i per tal d'aconseguir una major operativitat i agilitat en la prestació d'aquests suports financers, per Acord de 9 de maig de 2000, del Govern Valencià, s'encarregà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes, d'acord amb les finalitats establides en la llei de pressupostos.
  
Vist això i en compliment del que disposa l'article 47 del text refós de la Llei d'Hisenda Pública de la Generalitat Valenciana.
  
ORDENE
  
Article primer. Objecte
  
La present ordre regula el procediment de subvenció, per part de la Conselleria d'Economia i Hisenda, per mitjà de l'Institut Valencià de Finances, del cost de les operacions creditícies que concerten les empreses amb l'Institut Valencià de Finances i, si és el cas, amb entitats financeres que participen amb l'Institut esmentat en el finançament de projectes d'inversió.
  
Article segon. Projectes d'inversió objecte de finançament i subvenció
  
Els projectes d'inversió objecte de finançament seran els que determine l'IVF en el marc de la normativa que regeix la concessió de préstecs per part del dit Institut.
  
A efectes del que estableix la present ordre es consideraran projectes d'inversió d'especial interès per a l'economia de la Comunitat Valenciana, els projectes d'innovació tecnològica i d'internacionalització de les empreses de la Comunitat. Tot això sense perjudici d'altres projectes que puguen tenir aquesta consideració, a judici de l'Institut Valencià de Finances.
  
Article tercer. Beneficiaris de les subvencions i característiques dels préstecs subvencionables
  
1. Podran ser beneficiaris de les subvencions les empreses els projectes d'inversió de les quals siguen finançats per l'Institut Valencià de Finances, individualment, o, si és el cas, conjuntament per aquest Institut i entitats financeres privades o públiques.
  
2. La subvenció regulada en la present ordre s'aplicarà, en tot cas, a les operacions formalitzades amb l'Institut Valencià de Finances. Les característiques de les empreses susceptibles d'obtenir finançament de l'Institut esmentat, la naturalesa dels sectors finançables, les condicions, la quantia, el termini i la mancança dels préstecs, estarà subjecta a la mateixa normativa que regeix la concessió de préstecs per part de l'Institut Valencià de Finances.
  
3. La subvenció podrà aplicar-se a les operacions formalitzades amb entitats financeres públiques o privades sempre que es complisquen els requisits següents:
  
a) Que la seua finalitat siga el cofinançament del mateix projecte d'inversió finançat per l'Institut Valencià de Finances.
  
b) Que aquest projecte d'inversió siga d'especial interès per a l'economia de la Comunitat Valenciana, a judici de l'Institut Valencià de Finances.
  
c) Que aquest cofinançament haja sigut decidit per l'Institut Valencià de Finances.
  
d) Que les característiques d'aquestes operacions quant a termini, mancança, tipus d'interès, comissions i garanties siguen similars a les aplicades per l'Institut Valencià de Finances.
  
4. Les subvencions s'aplicaran a les operacions formalitzades des del dia 1 d'octubre de 1999 al 30 de setembre de 2000.
  
Article quart. Quantia i condicions de les subvencions
  
a) La Conselleria d'Economia i Hisenda, per mitjà de l'Institut Valencià de Finances, podrà concedir els suports financers següents a les operacions de préstec que concerten les empreses amb l'Institut Valencià de Finances i, si és el cas, amb entitats financeres que participen amb aquest en el finançament de projectes d'inversió.
  
1. Subvenció de 2 punts percentuals del tipus d'interès.
  
Serà subvencionable el tipus d'interès corresponent a un mínim de 3 anys i un màxim de 5 anys de la vida dels préstecs. Excepcionalment, en el cas d'operacions que revestisquen un especial interès, a judici de l'Institut Valencià de Finances, podran subvencionar-se terminis més dilatats.
  
El tipus d'interès inicial de les operacions de préstec, una vegada descomptats els punts percentuals de subvenció, no podrà ser inferior a l'índex de preus al consum, referit a l'acumulat anual del mes de desembre de 1999, situat en el 2,9%.
  
S'entendrà per tipus d'interès inicial:
  
- En les operacions formalitzades amb l'IVF, el resultant d'addicionar al diferencial pactat, l'índex de referència corresponent al dia de la formalització de l'operació que figura en la pòlissa.
  
- En les operacions formalitzades amb altres entitats financeres: la mitjana simple ponderada del tipus d'interès corresponent al període fix inicial i al període variable subvencionat, prenent en aquest últim període com a referència l'índex corresponent al dia de la formalització de l'operació, o, si és el cas, el tipus fix pactat.
  
2. Subvenció de fins al 0,5% del nominal dels préstecs, corresponent, si es el cas, a la comissió d'obertura.
  
b) A les subvencions regulades en la present ordre els serà d'aplicació la norma de minimis establida per la Unió Europea.
  
Article cinqué. Càlcul de les subvencions inicials
  
La quantia de la subvenció al tipus d'interès es determinarà aplicant el percentatge de subvenció resultant, d'acord amb el que estableix el punt 1 de l'apartat a) de l'article anterior, al capital viu dels préstecs segons el quadre d'amortització tipus elaborat per l'Institut Valencià de Finances, tenint en compte el termini i la mancança de les operacions. Els imports obtinguts per a cada període s'actualitzaran al moment origen de l'operació, a un tipus d'interès del 6,5%. A l'import resultant actualitzat, s'addicionarà, si és el cas, el corresponent a la comissió d'obertura.
  
L'import de la subvenció resultant podrà ser minorat com a conseqüència de les limitacions derivades de l'aplicació del que estableix l'apartat b) de l'article anterior, cas en el qual es considerarà també minorat l'import del préstec objecte de subvenció.
  
Article sisé. Procediment de concessió de la subvenció
  
1. L'expedient de tramitació de la subvenció haurà de contenir la sol·licitud de subvenció, subscrita per l'empresa, a la qual s'adjuntaran els documents següents:
  
- Còpia de la targeta d'identificació fiscal de l'empresa.
  
- Últim rebut de l'Impost d'Activitats Econòmiques.
  
- Certificacions acreditatives d'estar al corrent en el pagament de les obligacions tributàries amb l'Estat i l'administració autonòmica i davant la Seguretat Social, que hauran d'estar expedides, com a màxim, sis mesos abans de l'acabament del termini de presentació de les sol·licituds, establit en l'apartat 2 del present article.
  
- Declaració responsable relativa a la sol·licitud i, si és el cas, obtenció d'altres subvencions o ajudes a càrrec de fons públics, corresponents als tres últims anys.
  
- Document de formalització de les operacions (pòlissa / escriptura de préstec).
  
- Memòria detallada del pla d'inversió o del projecte finançat, especificant, si és el cas, els terminis d'execució.
  
No serà obligatòria la presentació d'aquells documents que ja es troben en poder de l'Institut Valencià de Finances.
  
2. La sol·licitud junt amb els documents a què s'ha fet referència seran enviats a l'Institut Valencià de Finances, una vegada formalitzats els préstecs corresponents i com a màxim l'últim dia del mes següent al de la formalització, excepte les operacions formalitzades en el mes de setembre de 2000, la documentació de les quals es presentarà com a màxim el dia 15 del mes següent. En el cas de les operacions formalitzades abans de l'entrada en vigor de la present ordre, la documentació es presentarà, com a màxim, l'últim dia del mes següent al de l'entrada en vigor.
  
3. Les ajudes s'atorgaran per ordre d'entrada de la sol·licitud, mentre hi haja consignació pressupostària.
  
4. Les sol·licituds seran resoltes pel conseller d'Economia i Hisenda, a proposta del director general de l'Institut Valencià de Finances. La resolució de concessió serà comunicada a les persones interessades.
  
Article seté. Justificació de la inversió i procediment de pagament
  
1. Prèviament al pagament de les subvencions, els beneficiaris d'aquestes hauran d'acreditar documentalment, davant l'Institut Valencià de Finances i pels mitjans admesos en dret, l'efectiva execució de la inversió o del projecte finançat amb l'import del préstec objecte de subvenció. A aquest efecte, hauran de presentar-se originals o fotocòpies autenticades com cal, de les factures o dels documents públics, en els casos exigits per la legislació vigent, acreditatives de l'execució del projecte, l'import total del qual exclòs l'IVA haurà de ser com a mínim l'import del préstec objecte de subvenció.
  
La data dels documents acreditatius de la inversió serà com a màxim de sis mesos anteriors a la concessió dels préstecs.
  
La data de presentació de la documentació esmentada serà com a màxim el 31 d'octubre de 2000. En el supòsit que en aquesta data no es poguera justificar la inversió d'almenys la quantia del préstec objecte de subvenció, les subvencions del tipus d'interès i de la comissió d'obertura es minoraran calculant-se en proporció a l'import justificat.
  
Excepcionalment, quan es tracte de projectes d'execució plurianual que revestisquen un especial interès, no es produirà aquesta minoració de la subvenció definitiva, i la part de la inversió que no puga ser justificada fins al 31 d'octubre de 2000, podrà justificar-se després, fins al 31 d'octubre de l'any 2001. La subvenció es calcularà en proporció a l'import justificat fins aquesta última data.
  
Les modificacions introduïdes durant l'execució del projecte en els elements integrants del pla d'inversió finançat, necessitaran l'autorització prèvia de l'Institut Valencià de Finances.
  
2. L'import de les subvencions, definitives o parcials, calculades en proporció a l'import justificat fins al 31 d'octubre de 2000, es pagarà a càrrec del pressupost de 2000 i l'import de les subvencions corresponents a la inversió justificada des d'aquesta data fins al 31 d'octubre de 2001, a càrrec del pressupost d'aquest any.
  
Aquests imports s'aplicaran a l'amortització anticipada dels préstecs formalitzats, en la data de pagament d'aquestes. A aquesta amortització o amortitzacions no els serà d'aplicació el que disposa el paràgraf primer, de l'article nové de la present ordre.
  
Article vuité. Import global màxim de subvencions
  
La quantia màxima global de subvencions destinades a la finalitat regulada en la present ordre que s'ha de concedir a càrrec del pressupost de la Generalitat Valenciana per a l'exercici 2000 serà d'1.502.616.765 pessetes (9.683.950,89 euros) que es pagaran a càrrec del programa 724.10 Pla de Suport Empresarial, línia 702/000/00 Incentius a la inversió productiva.
  
Aquesta quantia podrà ser ampliada al llarg del present exercici com a conseqüència d'una ampliació de la dotació global assignada a la línia 702/000/00 abans esmentada.
  
Els compromisos que s'adquiresquen, si és el cas, per a l'exercici 2000 no podran excedir del 70% del crèdit global de l'exercici 1999 i, en tot cas, se subordinaran als crèdits que, per a aquest exercici, es consignen a aquest efecte en el pressupost de la Generalitat Valenciana.
  
Article nové. Incidències posteriors a la concessió de la subvenció
  
1. Durant el període subvencionat no es podran amortitzar anticipadament, parcialment o totalment els préstecs que es beneficien de les subvencions regulades en aquesta ordre, si no es reintegra, prèviament, l'import corresponent a la part de la subvenció pagada i no meritada.
  
A aquest efecte, l'Institut Valencià de Finances vetlarà pel compliment del que disposa el paràgraf anterior.
  
Article deu. Inspecció i control
  
L'Institut Valencià de Finances i la Intervenció General de la Generalitat Valenciana podran realitzar les inspeccions, comprovacions i demanar la informació que consideren oportuna per a vigilar l'adequada aplicació del que disposa la present ordre i d'acord amb la normativa vigent.
  
Article onze. Facultats
  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre, així com per a resoldre els dubtes concrets que en relació amb aquesta se susciten.
  
La Comissió Executiva de l'Institut Valencià de Finances serà l'òrgan competent per a determinar quins projectes poden considerar-se d'innovació tecnològica i d'internacionalització de les empreses de la comunitat, així com per a determinar altres projectes que revestisquen un especial interès per a l'economia de la Comunitat Valenciana, a l'efecte que s'aplique la subvenció d'operacions cofinançades prevista en l'apartat 3 de l'article tercer; la subvenció de períodes superiors a cinc anys prevista en l'apartat 1 de l'article quart; així com les subvencions plurianuals previstes en l'apartat 1 de l'article seté de la present ordre.
  
DISPOSICIONS TRANSITÒRIES
  
Primera
  
Podran concedir-se a càrrec de la dotació del pressupost de la Generalitat Valenciana per a l'exercici 2000, especificada en l'article vuité de la present ordre, les subvencions sol·licitades en virtut de l'Ordre de 8 de març de 1999, de la Conselleria d'Economia, Hisenda i Administració Pública, per la qual es regulen els suports a la inversió productiva per a l'exercici 1999, que no hagen sigut admeses a tràmit, totalment o parcialment, per haver-se esgotat el crèdit disponible en 1999 per a aquesta finalitat.
  
Segona
  
Les subvencions recollides en la disposició anterior, es regiran pel que estableix l'Ordre de 8 de març de 1999, de la Conselleria d'Economia, Hisenda i Administració Pública, per la qual es regulen els suports a la inversió productiva per a l'exercici 1999.
  
DISPOSICIONS FINALS
  
Primera
  
La concessió i la quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat amb aquesta finalitat pels pressupostos de la Generalitat Valenciana.
  
Segona
  
Aquesta ordre entrarà en vigor als quinze dies de la publicació en el Diari Oficial de la Generalitat Valenciana.
  
València, 19 de maig de 2000
  
El conseller d'Economia i Hisenda,
  
VICENTE RAMBLA MOMPLET